Video: Geheime gelowige dien land wat haar verstoot hetDhea terwyl sy besig is om te bid (Foto verskaf deur Geopende Deure) Geheime gelowiges vanuit ŉ Moslem-agtergrond moet dikwels hul geloof wegsteek en hulself isoleer omdat hulle deur hul families verwerp word. Hulle ervaar druk en vervolging op alle vlakke – maar ondanks die swaarkry saai hulle kragtige saadjies van geloof in hul vyandiggesinde gemeenskappe. Een só ŉ Christen is Dhea, wat voorheen in Suidoos-Asië gebly het. Sy moes talle ontberings deurmaak weens haar geloof in Jesus, maar vandag reik sy met God se liefde uit na dié wat haar verwerp en in die tronk gegooi het. As ŉ kind het sy die Islamitiese praktyke streng nagekom en al die Islam-gebede geleer. Sy het vroegoggend na die moskee geloop vir die oggendgebede en op sesjarige ouderdom begin om aan die 30 dae vastyd vir Ramadan deel te neem. Teen die tyd wat sy twaalf jaar oud was, het sy die hele Koran geken. Tronkstraf ná verkragting Toe Dhea 15 jaar oud was, het iets gebeur wat as ŉ “misdaad van skaamte” in haar gemeenskap beskou is. Sy is deur ŉ gesiene man in die dorp verkrag, maar het uit vrees stilgebly daaroor. Drie maande later het sy ontdek dat sy swanger was. “Ek moes in ŉ Islamitiese hof verskyn, waar ek tot 100 houe lyfstraf en twee jaar tronkstraf gevonnis is,” vertel sy. Dhea het in die tronk malaria opgedoen en is in die hospitaal opgeneem. Ironies genoeg is dit wat haar gered het, want sy het in die hospitaal ŉ ontmoeting met ŉ Christen van ŉ ander land gehad wat haar lewe vir ewig sou verander. Die krag van ŉ Bybel… Dhea wys na ŉ vers in die Bybel wat vir haar treffend is (Foto verskaf deur Geopende Deure) Toe Dhea ná haar herstel teruggestuur is tronk toe, het dié man vir haar ŉ Bybel gestuur. “Ek was so kwaad vir hom omdat hy my in gevaar gestel het. Ek was bekommerd dat iemand my met die Bybel sou betrap en het gedink die beste ding is om dit te verbrand. Ek het egter van plan verander en besluit om dit eerder te lees. “Toe ek eers begin het, kon ek nie ophou nie. Ek het die Bybel elke dag gelees. Ek het gelees oor dinge wat ek nog nooit tevore gehoor het nie – oor ŉ liefdevolle en vergewensgesinde God, die lewe van Jesus Christus en dat Hy my Redder is. Nadat ek een nag ŉ droom oor die Here se lig in die wêreld gehad het, het ek my hart vir Hom gegee,” sê sy. Verdere verwerping Nege maande later is Dhea uit die tronk vrygelaat. Sy het na haar familie teruggekeer, maar kon haar nuutgevonde geloof nie vir lank wegsteek nie. Haar woedende familie en gemeenskap het haar egter verwerp omdat hulle gevoel het dat sy Islam verraai het. Sy is ŉ tweede keer tronk toe gestuur nadat sy nie kon ophou praat oor Jesus nie. Hier het die ander gevangenes haar verneder en gespot dat Jesus haar moes kom red. Sy het ná haar tweede vrylating na ŉ ander land getrek omdat sy vir haar lewe gevrees het. Bediening onder haar vervolgers Vandag bly sy in ŉ land naby haar tuisland, waar sy mense vanuit haar tuisland met allerhande mediese probleme en behandeling help. Sy deel: “Mense kom na my vir mediese behandeling omdat daar geen spesialis-hospitale in my tuisland is nie. Die meeste is vreemdelinge, maar ek stel my huis vir hulle oop en gee vir hulle gratis kos. “Hulle weet almal dat ek ŉ volgeling van Jesus is. Terwyl ek hulle wonde versorg, deel ek die Woord met hulle en vertel hulle van die Here se liefde.” Dissipelskap en Bybelse opleiding Met behulp van plaaslike vennote, speel Geopende Deure ŉ belangrike rol om die kerk in Suidoos-Asië toe te rus en mense soos Dhea te help om ondanks vervolging met die verkondiging van die Evangelie te volhard. Sy ontvang bemoediging en befondsing terwyl sy vervolgde gelowiges vanuit haar tuisland met dissipelskap en Bybelse opleiding bedien. Jou geskenk van so min as R160 kan aan tien gelowiges toegang tot ŉ dissipelskapprogram gee. Klik hier om vandag deel van geïsoleerde Christene se geloofsfamilie te word en hulle met ŉ geskenk te seën.